钦定古今图书集成/理学汇编/文学典/第034卷 > 庾于陵
## 钦定古今图书集成/理学汇编/文学典/第034卷 > 庾于陵

按《梁书文学传》：“于陵，字子介，散骑常侍黔娄之弟也。
七岁能言元理。既长，清警博学有才思。齐随王子隆
为荆州，召为主簿，使与谢朓、宗夬抄撰群书。子隆代
还，又以为送故主簿。子隆寻为明帝所害，僚吏畏避，
莫有至者，唯于陵与夬独留，经理丧事。始安王遥光
为抚军，引为行参军，兼记室。永元末，除东阳遂安令”，
为民吏所称。天监初，为建康狱平，迁尚书工部郎，待
诏文德殿。出为湘州别驾，迁骠骑录事参军，兼中书
通事舍人。俄领南郡邑中正，拜太子洗马，舍人如故。
旧事，东宫官属，通为清选，洗马掌文翰，尤其清者。近
世用人，皆取甲族，有才望，时于陵与周舍并擢充职，
高祖曰：“官以人而清，岂限以甲族？”时论以为美。俄迁
散骑侍郎，改领荆州大中正，累迁中书黄门侍郎，舍
人、中正并如故。出为宣毅晋安王长史、广陵太守，行
府州事，以公事免。复起为通直郎，寻除鸿胪卿，复领
荆州大中正，卒官，时年四十八。《文集》十卷。弟肩吾。